32006R1449
L 271/33
JURNALUL OFÍCIAL AL UNIUNII EUROPENE
REGULAMENTUL (CE) NR. 1449/2006 AL COMISIEI
din 29 septembrie 2006
de diminuare, pentru anul de comercializare 2006/2007, a valorii ajutorului acordat producătorilor de anumite citrice ca urmare a depășirii pragului de transformare în unele state membre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2202/96 al Consiliului din 28 octombrie 1996 de instituire a unui regim de ajutor pentru producătorii de anumite fructe citrice (1), în special articolul 6,
întrucât:
(1)
Articolul 5 alineatul (1) din Regulamentul (CE) nr. 2202/96 a stabilit pentru anumite fructe citrice un prag comunitar de transformare, repartizat între statele membre, în conformitate cu anexa II la regulamentul respectiv.
(2)
Articolul 5 alineatul (2) din Regulamentul (CE) nr. 2202/96 prevede că, atunci când se depășește acest prag, valorile ajutorului indicate în anexa I la regulamentul respectiv se reduc în toate statele membre în care s-a depășit pragul de transformare corespunzător. Depășirea acestui prag se estimează pe baza mediei cantităților transformate în cadrul regimului de ajutor pe parcursul a trei ani de comercializare sau perioade echivalente care preced anul pentru care trebuie stabilit ajutorul.
(3)
Statele membre au comunicat cantitățile de portocale transformate în cadrul regimului de ajutor, în conformitate cu articolul 39 alineatul (1) litera (c) din Regulamentul (CE) nr. 2111/2003 al Comisiei privind normele de aplicare a Regulamentului (CE) nr. 2202/96 (2). Pe baza acestor date, s-a constatat o depășire a pragului comunitar de transformare cu 205 989 tone. În cadrul acestei depășiri, s-a constatat o depășire a pragurilor în Italia și Portugalia. În consecință, valorile ajutorului pentru portocale indicate în anexa I la Regulamentul (CE) nr. 2202/96 pentru anul de comercializare 2006/2007 trebuie diminuate cu 28,63 % în Italia și cu 20,68 % în Portugalia.
(4)
Statele membre au comunicat, în conformitate cu articolul 39 alineatul (1) litera (c) din Regulamentul (CE) nr. 2111/2003, cantitățile de citrice mici transformate în cadrul regimului de ajutor. Pe baza acestor date, s-a constatat o depășire a pragului comunitar de transformare cu 79 306 tone. În cadrul acestei depășiri, s-a constatat o depășire a pragurilor în Italia, Portugalia și Cipru. În consecință, valorile ajutorului pentru mandarine, clementine și satsuma indicate în anexa I la Regulamentul (CE) nr. 2202/96 pentru anul de comercializare 2006/2007 trebuie diminuate cu 64,94 % în Italia, cu 86,80 % în Portugalia și 36,52 % în Cipru.
(5)
Măsurile prevăzute de prezentul regulament sunt conforme cu avizul Comitetului de gestionare a produselor transformate pe bază de fructe și legume,
ADOPTĂ PREZENTUL REGULAMENT:
Articolul 1
În ceea ce privește Italia și Portugalia, pentru anul de comercializare 2006/2007, valorile ajutorului care trebuie acordat în conformitate cu Regulamentul (CE) nr. 2202/96 pentru portocalele livrate în vederea transformării figurează în anexa I la prezentul regulament.
Articolul 2
În ceea ce privește Italia, Portugalia și Cipru, pentru anul de comercializare 2006/2007, valorile ajutorului care trebuie acordat în conformitate cu Regulamentul (CE) nr. 2202/96 pentru mandarine, clementine și satsuma livrate în vederea transformării figurează în anexa II la prezentul regulament.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 septembrie 2006.